তথ্যবিবরণী নম্বর : ৩৫৭০

**উন্নত দেশ গড়তে ব্যবসায়ীদের অগ্রণী ভূমিকা পালন করতে হবে**

**--- বাণিজ্যমন্ত্রী**

ঢাকা, ৩ আশ্বিন (১৮ সেপ্টেম্বর) :

বাণিজ্যমন্ত্রী টিপু মুনশি বলেছেন, উন্নত বাংলাদেশ গড়তে ব্যবসায়ীদের অগ্রণী ভূমিকা পালন করতে হবে। ব্যবসায়ীরাই হলেন দেশের অর্থনীতির চালিকাশক্তি।

মন্ত্রী আজ ঢাকায় ইন্টারকন্টিনেন্টাল হোটেলে বাণিজ্য মন্ত্রণালয় এবং রপ্তানি উন্নয়ন ব্যুরো আয়োজিত সিআইপি (রপ্তানি) ও সিআইপি (ট্রেড)-২০১৭ কার্ড প্রদান অনুষ্ঠানে প্রধান অতিথির বক্তৃতায় এসব কথা বলেন।

অনুষ্ঠানের বিশেষ অতিথি ছিলেন বাণিজ্য মন্ত্রণালয় সম্পর্কিত সংসদীয় স্থায়ী কমিটির সভাপতি তোফায়েল আহমেদ।

রপ্তানি ও ব্যবসা-বাণিজ্যে গুরুত্বপূর্ণ অবদানের স্বীকৃতিস্বরূপ ২০১৭ সালের ২২টি পণ্য খাতের মধ্যে ১৭টি খাতে এবং ইপিজেডভুক্ত সি ক্যাটেগরির বিভিন্ন পণ্য খাতে ১৩৬ জনকে সিআইপি (রপ্তানি) এবং ট্রেড ক্যাটেগরিতে ৪৬ জনকে সিআিইপি(ট্রেড) কার্ড প্রদান করা হয়। এর মধ্যে চেম্বার গ্রুপ হতে এফবিসিসিআইয়ের পরিচালক ১৩ জন, এসোসিয়েশন গ্রুপ হতে ১৫ জন, ৯টি জেলাভিত্তিক চেম্বার হতে মনোনীত এফবিসিসিআইয়ের পরিচালক ৯ জন এবং ৯টি এসোসিয়েশন হতে মনোনীত এফবিসিসিআইয়ের পরিচালক ৯ জনকে সিআইপি নির্বাচিত করা হয়েছে।

উল্লেখ্য, সিআইপি হিসেবে মনোনীত ব্যক্তিবর্গ বিশেষ সরকারি নীতিমালা অনুযায়ী বাংলাদেশ সচিবালয়ে প্রবেশের পাস এবং গাড়ির স্টিকার প্রাপ্ত হবেন, ব্যবসা সংক্রান্ত ভ্রমণে বিমান. রেল, সড়ক ও জলপথে সরকারি যানবাহনে আসন সংরক্ষণের ক্ষেত্রে বিশেষ অগ্রাধিকার লাভ করবেন। জাতীয় অনুষ্ঠান এবং মিউনিসিপ্যাল কর্পোরেশনের নাগরিক সংবর্ধনায় আমন্ত্রণ এবং ব্যবসা সংক্রান্ত কাজে বিদেশ ভ্রমণের ক্ষেত্রে ভিসা সুবিধার জন্য পররাষ্ট্র মন্ত্রণালয় হতে লেটার অফ ইন্ট্রোডাকশন পাবেন। একজন সিআইপি তাঁর স্ত্রী, পুত্র, কন্যা ও নিজের চিকিৎসার জন্য সরকারি হাসপাতালে কেবিন পাওয়ার ক্ষেত্রে অগ্রাধিকার পাবেন এবং বিমানবন্দরে ভিআইপি লাউঞ্জ-২ ব্যবহারের সুযোগ পাবেন।

অনুষ্ঠানে বাণিজ্য মন্ত্রণালয়ের সচিব ড. মোঃ জাফর উদ্দীন, রপ্তানি উন্নয়ন ব্যুরোর ভাইস চেয়ারম্যান ফাতিমা ইয়াসমিন, এফবিসিসিআইযের প্রেসিডেন্ট শেখ ফজলে ফাহিম এবং বাণিজ্য মন্ত্রণালয়ের অতিরিক্ত সচিব (রপ্তানি) তপন কান্তি ঘোষ বক্তব্য রাখেন।

#

বকসি/মাহমুদ/ফারহানা/সঞ্জীব/জয়নুল/২০১৯/২১২৫ঘণ্টা

তথ্যবিবরণী নম্বর : ৩৫৬৯

সেবা গ্রহীতাদের ভূমি অফিসে কম যেতে হবে

--- ভূমিমন্ত্রী

ঢাকা, ৩ আশ্বিন (১৮ সেপ্টেম্বর) :

ভূমিমন্ত্রী সাইফুজ্জামান চৌধুরী বলেছেন, এমনভাবে ভূমি ব্যবস্থাপনা সংস্কার করা হয়েছে যাতে সেবা গ্রহীতাদের ভূমি অফিসে যেতে না হয়। ভূমি অফিসে যত কম যেতে হবে দুর্নীতির পরিমাণ তত কম হবে। শতভাগ ডিজিটাইজেশন হয়ে গেলে এটা করা সম্ভব হবে। তিনি জানান, ইতোমধ্যে ৯০ শতাংশের বেশি খতিয়ান ভূমি অনলাইন প্ল্যাটফর্মে আপলোড করা হয়েছে। খুব দ্রুত শতভাগ খতিয়ান অনলাইনে আপলোড করা হবে।

আজ ঢাকায় সিরডাপ মিলনায়তনে অ্যাসোসিয়েশন ফর ল্যান্ড রিফর্ম এ্যান্ড ডেভেলপমেন্ট (এএলআরডি) আয়োজিত ‘বাংলাদেশ ল্যান্ড স্ট্যাটাস রিপোর্ট ২০১৭’ এর মোড়ক উন্মোচন উপলক্ষে আয়োজিত সেমিনারে প্রধান অতিথি হিসেবে মন্ত্রী এসব কথা বলেন। প্রতিবেদনমূলক বইটি মূলত ১২জন বিশেষজ্ঞ এবং গবেষক পরিচালিত ১৪টি গবেষণা পত্রের সংকলন।

ভূমি ব্যবস্থাপনার সক্ষমতা উন্নয়ন বিষয়ে ভূমিমন্ত্রী বলেন, ইউনিয়ন ভূমি অফিসে ডিজিটাল সেবা প্রদানের জন্য কমপক্ষে ৫ এমবিপিএস গতির ইন্টারনেট সংযোগ এবং ভূমি বিষয়ক লেনদেনের জন্যে পেমেন্ট গেটওয়ে স্থাপনের কাজ শেষ পর্যায়ে। একই সাথে ব্রিটিশ ও পাকিস্তান আমলের আইন সংস্কার এবং খাসজমি দখলকে ফৌজদারি অপরাধভুক্ত করার ব্যাপারেও কাজ চলছে বলে তিনি জানান।

প্রতিবেদনটির সমন্বয়ক ও সম্পাদক অর্থনীতিবিদ অধ্যাপক ড. আবুল বারকাত সেমিনারে মূল প্রবন্ধ উপস্থাপন করেন। তাঁর মতে সমাজের দুর্বৃত্তদের ভূমি দখলের বিভিন্ন মাত্রার প্রমাণের দখলের ওপর অকাট্য যুক্তি প্রদানের সাথে লিখিত একটি পূর্ণাঙ্গ অর্থ-তাত্তি¦ক বিশ্লেষণ এ বই। তিনি অর্পিত সম্পত্তি প্রত্যাবর্তন আইন প্রবর্তনের জন্য প্রধানমন্ত্রী শেখ হাসিনার প্রতি ধন্যবাদ জ্ঞাপন করেন।

সেমিনারে বিশেষ অতিথি হিসেবে উপস্থিত ছিলেন ভূমি মন্ত্রণালয়ের অতিরিক্ত সচিব (উন্নয়ন) মোঃ আবদুল হক। ঢাকা বিশ্ববিদ্যালয়ের অর্থনীতি বিভাগের চেয়ারম্যান অধ্যাপক ড. শফিক উজ জামান এবং জাহাঙ্গীরনগর বিশ্ববিদ্যালয়ের নৃবিজ্ঞান বিভাগের অধ্যাপক ড. আইনুন নাহার প্যানেল আলোচনায় অংশ নেন। এএলআরডির চেয়ারম্যান ও নিজেরা করি সংস্থার সমন্বয়ক খুশি কবিরের সভাপতিত্বে সেমিনারে স্বাগত বক্তব্য প্রদান করেন এএলআরডির নির্বাহী পরিচালক শামসুল হুদা।

#

নাহিয়ান/মাহমুদ/ফারহানা/সঞ্জীব/জয়নুল/২০১৯/২১১৫ঘণ্টা

তথ্যবিবরণী নম্বর : ৩৫৬৮

**প্রকল্পের পণ্য যথাযথ মূল্যে কিনতে হবে**

**-- পরিকল্পনা মন্ত্রী**

ঢাকা, ৩ আশ্বিন (১৮ সেপ্টেম্বর) :

প্রকল্পের প্রতিটি পণ্য যথাযথ মূল্যে কেনার আহ্বান জানিয়েছেন পরিকল্পনা মন্ত্রী এম এ মান্নান। তিনি বলেন, এ বিষয়ে প্রধানমন্ত্রীর সুস্পস্ট নির্দেশনা রয়েছে।

মন্ত্রী আজ ঢাকায় স্থানীয় এক হোটেলে নৌপরিবহন মন্ত্রণালয়ের উদ্যোগে ‘বুড়িগঙ্গা, তুরাগ, শীতলক্ষা ও বালু নদীর উচ্ছেদকৃত তীরভূমিতে পিলার স্থাপন, তীর রক্ষা, ওয়াকওয়ে ও জেটি-সহ আনুষঙ্গিক অবকাঠামো নির্মাণ (দ্বিতীয় পর্যায়)’ বিষয়ক প্রকল্পের সংশ্লিষ্ট অংশীজনদের নিয়ে আয়োজিত কর্মশালায় এসব কথা বলেন।

নৌপরিবহন প্রতিমন্ত্রী খালিদ মাহমুদ চৌধুরী ও এসডিজির মুখ্য সমন্বয়ক মোঃ আবুল কালাম আজাদ কর্মশালায় বিশেষ অতিথি হিসেবে উপস্থিত ছিলেন। এতে সভাপতিত্ব করেন নৌপরিবহন সচিব মোঃ আবদুস সামাদ।

মন্ত্রী বলেন, জনগণের প্রতিটি পয়সা হিসাব করে খরচ করতে হবে। এখানে কোনো আপস করা হবে না। চেয়ার, টেবিল, যাই কেনা হোক না কেন, মূল্য সম্পর্কে সাবধান হতে হবে। সরকারের উন্নয়ন প্রকল্পে পণ্য অস্বাভাবিক দামে কেনা যাবে না।

#

শাহেদ/মাহমুদ/রফিকুল/সেলিম/২০১৯/২০২০ ঘণ্টা

তথ্যবিবরণী নম্বর : ৩৫৬৬

**যুব সমাজকে সুনির্দিষ্ট লক্ষ্য নিয়ে কাজ করতে হবে**

**-- মুক্তিযুদ্ধ বিষয়ক মন্ত্রী**

ঢাকা, ৩ আশ্বিন (১৮ সেপ্টেম্বর) :

মুক্তিযুদ্ধ বিষয়ক মন্ত্রী আ ক ম মোজাম্মেল হক বলেছেন, যুবকদের সুনির্দিষ্ট লক্ষ্য থাকতে হবে। নিজেরা কী হতে চায়, নিজ দেশকে কীভাবে দেখতে চায় তা শুরু থেকে ঠিক করে কাজ করতে হবে। সুনির্দিষ্ট লক্ষ্য ও উদ্দেশ্য নিয়ে কাজ করলে অসম্ভবকেও সম্ভব করা যায়।

আজ ঢাকায় হোটেল সোনারগাঁওয়ে ২য় সাউথ এশিয়ান ইয়ুথ কনফারেন্স এবং লিডারশিপ এওয়ার্ড-২০১৯ অনুষ্ঠানে প্রধান অতিথির বক্তব্যে মন্ত্রী এসব কথা বলেন।

মন্ত্রী বলেন, সকলের জন্য স্বাস্থ্য, শিক্ষা-সহ মৌলিক অধিকার নিশ্চিত করতে যুবসমাজ-সহ সকলকে একযোগে কাজ করতে হবে। বর্তমানে সামাজিক যোগাযোগ মাধ্যমের প্রতি মাত্রাতিরিক্ত আসক্তি মাদকাসক্তির চেয়ে ভয়াবহ রূপ ধারণ করেছে। এ বিষয়ে সতর্ক হয়ে জীবনে সফলতার লক্ষ্যে কাজ করার জন্য তিনি যুবকদের প্রতি আহ্বান জানান।

নেপাল থেকে আগত দিবাকর আরিয়া এর সভাপতিত্বে অনুষ্ঠিত যুব সম্মেলনে অন্যান্যের মধ্যে বক্তব্য রাখেন তথ্য প্রতিমন্ত্রী ডাঃ মুরাদ হাসান, সংসদ সদস্য ড. মহিউদ্দিন খান আলমগীর ও এডভোকেট কামরুল ইসলাম, সাবেক জেলা ও দায়রা জজ মিয়া মোঃ আলী আকবার আজীজী এবং আর্জেন্টিনার লুই মারিয়া ফাউন্ডেশনের প্রতিষ্ঠাতা লুই মারিয়া।

উল্লেখ্য, এ সম্মেলনে বিভিন্ন দেশ থেকে আগত যুবসমাজের প্রতিনিধিরা টেকসই উন্নয়ন লক্ষ্যমাত্রাসমূহ অর্জনের বিষয়ে আলোচনা করেন। এ সময় তারা বিশ্বের বাহাত্তরটি দেশের যুব সমাজের সাথে যোগাযোগ স্থাপন করেন। আলোচনা শেষে বিভিন্ন ক্ষেত্রে অবদানের জন্য পুরস্কার ও সম্মাননা প্রদান করা হয়।

#

দীপংকর/মাহমুদ/ইসরাত/রফিকুল/সেলিম/২০১৯/২০০০ ঘণ্টা

তথ্যবিবরণী নম্বর : ৩৫৬৭

**সৌদি ভাইস লেবার মিনিস্টারের সাথে প্রবাসী কল্যাণ মন্ত্রীর দ্বিপাক্ষিক বৈঠক**

রিয়াদ (সৌদিআরব), ৩ আশ্বিন (১৮ সেপ্টেম্বর) :

আজ রিয়াদে সৌদি আরবের শ্রম মন্ত্রণালয়ের সভাকক্ষে প্রবাসী কল্যাণ ও বৈদেশিক কর্মসংস্থান মন্ত্রী ইমরান আহমদ সে দেশের লেবার এন্ড সোশ্যাল ডেভেলপমেন্ট ভাইস মিনিস্টার ড. আব্দুল্লাহ বিন নাসের আবু থুনিয়ার সাথে এক দ্বিপাক্ষিক বৈঠক করেন।

বৈঠকে বাংলাদেশ থেকে সৌদি আরবে কর্মী প্রেরণ এবং অবস্থানরত বাংলাদেশি কর্মীদের সুযোগ-সুবিধা ও বিভিন্ন সমস্যার প্রতিকারের বিষয়ে আলোচনা হয়।

সভায় দায়িত্বশীল ও মর্যাদাপূর্ণ অভিবাসন নিশ্চিত করতে বাংলাদেশের প্রবাসী কল্যাণ ও বৈদেশিক কর্মসংস্থান মন্ত্রণালয়ের কর্মকর্তা এবং সৌদি আরবের শ্রম মন্ত্রণালয়ের কর্মকর্তাদের সমন্বয়ে বছরে অন্তত দু’বার জয়েন্ট টেকনিক্যাল কমিটির সভা অনুষ্ঠানের বিষয়ে উভয়পক্ষ সম্মত হয়। এ বছরের নভেম্বরে জয়েন্ট টেকনিক্যাল কমিটির সভা আয়োজনের ব্যাপারে একমত পোষণ করা হয়।

বৈঠকে সৌদি আরবের ভাইস মিনিস্টার ঢাকাস্থ সৌদি দূতাবাসে শ্রম উইং খোলার ব্যাপারে বাংলাদেশ সফরের আগ্রহ প্রকাশ করলে ইমরান আহমদ তাঁকে বাংলাদেশ সফরের আমন্ত্রণ জানান এবং এ ব্যাপারে বাংলাদেশ সরকারের পক্ষ থেকে সহযোগিতার আশ্বাস দেন।

মন্ত্রী সৌদি আরবে অবস্থানরত বাংলাদেশি নারী গৃহকর্মীদের যথাযথ নিরাপত্তা ও প্রাপ্য অধিকারের বিষয়টি উত্থাপন করলে সৌদি আরবের ভাইস মিনিস্টার বলেন, এ ক্ষেত্রে কোন ধরনের নেতিবাচক ঘটনার অভিযোগ পেলেই সাথে সাথে ব্যবস্থা নেওয়া হবে। এছাড়াও তিনি উল্লেখ করেন, সৌদি আরবে নারী গৃহকর্মীদের জন্য ব্যাংক একাউন্ট খোলা হবে এবং ব্যাংকের মাধ্যমে তাদের বেতন পরিশোধ করা হবে। ২০১৯ সালের শেষ নাগাদই মোসানেদ সিস্টেম আরো আপগ্রেড করা হবে এবং কাজ পরিত্যাগকারী নারী কর্মীদের দ্রুত দেশে ফেরত পাঠানো হবে বলে তিনি আশ্বাস প্রদান করেন।

বৈঠকে আরো উপস্থিত ছিলেন সৌদি আরবে নিযুক্ত বাংলাদেশের রাষ্ট্রদূত গোলাম মসিহ, সৌদি শ্রম মন্ত্রণালয়ের সচিব (দ্বিপাক্ষিক) মাহের আল কাসেম, মহাপরিচালক (দ্বিপাক্ষিক) ফয়সাল আল উতাইবি, প্রবাসী কল্যাণ ও বৈদেশিক কর্মসংস্থান মন্ত্রণালয়ের যুগ্মসচিব মোঃ যাহিদ হোসেন ও মোঃ সারোয়ার আলম, রিয়াদস্থ বাংলাদেশ দূতাবাসের পলিটিকাল মিনিস্টার এস এম আনিসুল হক এবং শ্রম কল্যাণ উইং এর কাউন্সেলর মোঃ মেহেদী হাসান।

#

রাশেদুজ্জামান/মাহমুদ/সঞ্জীব/জয়নুল/২০১৯/২০২০ঘণ্টা

থ্যবিবরণী নম্বর : ৩৫৬৫

**৯-৩০ অক্টোবর উপকূলীয় জলসীমায় মাছ ধরা নিষিদ্ধ**

ঢাকা, ৩ আশ্বিন (১৮ সেপ্টেম্বর) :

‘দেশের সামুদ্রিক জলসীমায় ৬৫দিন মৎস্য-আহরণ বন্ধ থাকার ফলাফল ও প্রভাব’ এবং ‘ইলিশের প্রধান প্রজনন মৌসুমে মা-ইলিশ সংরক্ষণ অভিযান-২০১৯’ শীর্ষক যৌথ দু’টি সেমিনার ও নাগরিক সভায় মৎস্য ও প্রাণিসম্পদ মন্ত্রণালয়ের পক্ষ থেকে জানানো হয়েছে, ইলিশের প্রধান প্রজনন মৌসুমে মা-ইলিশের নিধন রোধে আগামী ৯ থেকে ৩০ অক্টোবর পর্যন্ত ২২দিন যথারীতি সকল প্রকার মাছ ধরা বন্ধ থাকবে।

এ সময় ইলিশের প্রজননক্ষেত্রের ৪টি পয়েন্ট দ্বারা পরিবেষ্টিত ৭ হাজার বর্গকিলোমিটার উপকূলীয় এলাকার সকল নদ-নদীতে এ নিষেধাজ্ঞা বহাল থাকবে। ৪টি পয়েন্ট হচ্ছে- মীরসরাই ও চট্টগ্রামের মায়ানি, তজুমদ্দিন ও ভোলার পশ্চিম সৈয়দ আওলিয়া, কুতুবদিয়া ও কক্সবাজারের উত্তর কুতুবদিয়া এবং কলাপাড়া ও পটুয়াখালীর লতা চাপালী পয়েন্ট। আইনানুযায়ী সারা দেশে ইলিশ আহরণ, পরিবহণ, মজুত, বাজারজাতকরণ এবং ক্রয়-বিক্রয় নিষিদ্ধ থাকবে।

মৎস্য ও প্রাণিসম্পদ প্রতিমন্ত্রী আশরাফ আলী খান খসরুর সভাপতিত্বে রাজধানীর সিরডাপ মিলনায়তনে আয়োজিত অনুষ্ঠানে অন্যান্যের মধ্যে মহেশখালী-কুতুবদিয়ার সংসদ সদস্য আশিকুল্যা রফিক, মন্ত্রণালয়ের সচিব রইছউল আলম মণ্ডল এবং বিভিন্ন অধিদপ্তর ও সংস্থার প্রধান-সহ বিভিন্ন মৎস্যজীবী সংগঠন, ব্যবসায়ী, জেলে, মৎস্য গবেষক, এনজিও, কোস্টগার্ড, নৌপুলিশ, র‌্যাব ও বনবিভাগের প্রতিনিধিরা বক্তৃতা করেন।

সভায় বলা হয়, প্রতিবছর আশ্বিন মাসের প্রথম উদিত চাঁদের পূর্ণিমার আগের ৪দিন, পরের ১৭দিন এবং পূর্ণিমার দিনসহ মোট ২২দিনের এই নিষেধাজ্ঞা ২০১৭ সাল থেকে জারী রয়েছে। তবে ২০১১ থেকে ২০১৪ পর্যন্ত ১১দিন এবং ২০১৫ সালে এই নিষেধাজ্ঞার মেয়াদ ছিল ১৫দিন। নিষেধাজ্ঞার আইন ভঙ্গ করলে আইন ভঙ্গকারীকে কমপক্ষে ১ বছর থেকে ২ বছর সশ্রম কারাদণ্ড অথবা সর্বোচ্চ ৫ হাজার টাকা পর্যন্ত জরিমানা অথবা উভয় দণ্ড দেয়া যাবে।

প্রতিমন্ত্রী প্রধানমন্ত্রীর ইচ্ছানুযায়ী দেশের জনগণের পুষ্টি পূরণ, সমুদ্র সম্পদের যথাযথ সংরক্ষণ-সহ মৎস্য সম্পদ বৃদ্ধি এবং মা-ইলিশ ও জাটকা নিধনের বিরুদ্ধে ব্যাপক গণসচেতনতা সৃষ্টির আহ্বান জানান। তিনি কারেন্টজাল-সহ অবৈধভাবে মৎস্য নিধনকারীদের শাস্তির আওতায় আনার ওপরও জোর দেন।

#

শাহ আলম/মাহমুদ/সঞ্জীব/রেজাউল/২০১৯/১৯৫০ ঘণ্টা

তথ্যবিবরণী নম্বর : ৩৫৬৪

**সরকার রেল খাতকে অধিক গুরুত্ব দিয়েছে**

**-- রেলপথ মন্ত্রী**

ঢাকা, ৩ আশ্বিন (১৮ সেপ্টেম্বর) :

রেলপথ মন্ত্রী মোঃ নূরুল ইসলাম সুজন বলেছেন, বর্তমান সরকার আলাদা রেলপথ মন্ত্রণালয় গঠন করেছে এবং রেল খাতের উন্নয়নে অধিক গুরুত্ব দিয়েছে। সরকারের উন্নয়ন বাজেটের অন্যতম বড় গ্রহীতা রেলপথ মন্ত্রণালয়।

মন্ত্রী আজ ঢাকার একটি হোটেলে বিশ্বব্যাংক আয়োজিত ÔKnowledge Exchange Workshop on Dedicated Freight Corridors for Bangladesh Railway’ শীর্ষক সেমিনারে এসব কথা বলেন।

সেমিনারে প্রধানমন্ত্রীর আন্তর্জাতিক বিষয়ক উপদেষ্টা ড. গওহর রিজভী, বিশ্বব্যাংকের বাংলাদেশ কান্ট্রি ডিরেক্টর Mercy Miyang Tembon, রেলপথ মন্ত্রণালয়ের সচিব মোঃ মোফাজ্জেল হোসেন, বাংলাদেশ রেলওয়ের মহাপরিচালক মোঃ শামছুজ্জামান এবং রেলওয়ের কর্মকর্তাগণ উপস্থিত ছিলেন।

মন্ত্রী বলেন, রেল খাতের টেকসই উন্নয়নের জন্য সরকার ত্রিশ বছর মেয়াদী মাস্টার প্ল্যান অনুমোদন করেছে। ঢাকা-চট্টগ্রাম সেকশনের বেশিরভাগ অংশই ডাবল লাইনে রূপান্তর করা হয়েছে। রেলওয়ের একাধিক মেগা প্রকল্পের কাজ চলমান আছে। এর মধ্যে উল্লেখযোগ্য হচ্ছে পদ্মা সেতু রেল সংযোগ, দোহাজারী-কক্সবাজার ভায়া রামু এবং রামু হতে গুনদুম পর্যন্ত রেল লাইন নির্মাণ, খুলনা-মোংলা রেলপথ নির্মাণ, বঙ্গবন্ধু রেলসেতু নির্মাণ প্রভৃতি প্রকল্প। এছাড়াও ঢাকা-চট্টগ্রাম হাই স্পিড ট্রেন নির্মাণ প্রকল্পের কাজ প্রক্রিয়াধীন আছে। চলমান প্রকল্পগুলো বাস্তবায়িত হলে বাংলাদেশ রেলওয়ে উন্নত বিশে^র পর্যায়ে চলে যাবে।

মন্ত্রী আরো বলেন, বাংলাদেশ সরকার ৮৮টি অর্থনৈতিক অঞ্চল প্রতিষ্ঠার উদ্যোগ নিয়েছে। এসব অর্থনৈতিক অঞ্চলের সঙ্গে রেল যোগাযোগের পরিকল্পনা রয়েছে। এছাড়া বাংলাদেশে আঞ্চলিক রেল যোগাযোগ নেটওয়ার্কের সুবিধা তৈরি করা হয়েছে। এর ফলে নেপাল, ভুটান ও ভারতের দক্ষিণ পূর্ব অংশ বাংলাদেশের বন্দরসমূহ ব্যবহার করতে পারবে।

#

শরিফুল/মাহমুদ/রফিকুল/সেলিম/২০১৯/১৯৪০ ঘণ্টা

তথ্যবিবরণী নম্বর : ৩৫৬৩

**কোম্পানির উন্নয়ন কার্যক্রম পরিচালনার জন্য বিকল্প অর্থায়ন প্রয়োজন**

**-- বিদ্যুৎ প্রতিমন্ত্রী**

ঢাকা, ৩ আশ্বিন (১৮ সেপ্টেম্বর) :

বিদ্যুৎ, জ্বালানি ও খনিজ সম্পদ প্রতিমন্ত্রী নসরুল হামিদ বলেছেন, কোম্পানিসমূহের উন্নয়ন কার্যক্রম পরিচালনার জন্য বিকল্প অর্থায়নের পদক্ষেপ নেয়া প্রয়োজন। সরকারের কাছ থেকে অর্থ না নিয়ে শেয়ার বাজার বা অন্য ভাবে (জিটুজি, বিডার্স ফাইনান্সিং, এক্সপোর্ট ক্রেডিট এজেন্সি (ইসিএ), সাপ্লাইয়ার্স ক্রেডিট ইত্যাদি) অর্থায়নের উদ্যোগ নিতে হবে। এতে কোম্পানিগুলোর সক্ষমতা বাড়বে ও জবাবদিহিতা নিশ্চিত হবে।

প্রতিমন্ত্রী আজ বিদ্যুৎ ভবনে “ডিপিডিসির আওতাধীন এলাকায় বিদ্যুৎ বিতরণ ব্যবস্থা সম্প্রসারণ ও শক্তিশালীকরণ” প্রকল্প বাস্তবায়নের জন্য পরামর্শক প্রতিষ্ঠান নিয়োগ সংক্রান্ত চুক্তি স্বাক্ষর অনুষ্ঠানে এসব কথা বলেন।

ডিপিডিসি এবং পরামর্শক প্রতিষ্ঠান হিফাব ওয়ে (ফিনল্যান্ড) ও ইঞ্জিনিয়ার্স এন্ড কনসালটেন্টস বাংলাদেশ লিমিটেড এর জয়েন্ট ভেঞ্চার কোম্পানির সাথে এ চুক্তি হয়। এতে ডিপিডিসির পক্ষে কোম্পানিটির সচিব মোঃ আসাদুজ্জামান, হিফাব ওয়ে (ফিনল্যান্ড) এর পক্ষে পরিচালক (এশিয়া মহাদেশ) নাথালে ত্রানিফিল্ড এবং ইঞ্জিনিয়ার্স এন্ড কনসালটেন্টস বাংলাদেশ লিমিটেড এর পক্ষে ব্যবস্থাপনা পরিচালক কাজী কামাল উদ্দিন স্বাক্ষর করেন।

প্রকল্পটির আওতায় নতুন ১৪টি ১৩২/৩৩/১১ কেভি ও ২৬টি ৩৩/১১ কেভি উপকেন্দ্র নির্মাণ এবং বিদ্যমান ৮টি ১৩২/৩৩ কেভি ও ৪টি ৩৩/১১ কেভি উপকেন্দ্রের ক্ষমতা বৃদ্ধি করা হবে। এর মধ্যেমে ডিপিডিসির বিদ্যুৎ বিতরণ ক্ষমতা ১৩২ কেভি পর্যায়ে ৫৩৩০ এমভিএ ও ৩৩ কেভি পর্যায়ে ৪৬৮০ এমভিএ বৃদ্ধি পাবে। এ প্রকল্পে কাটাবনে ১টি অত্যাধুনিক স্ক্যাডা সেন্টার স্থাপন করা হবে, যার মাধ্যমে উন্নত বিশ্বের অনুরূপ ডিপিডিসি এলাকার বিদ্যুৎ ব্যবস্থা অটোমেশনের আওতায় আসবে।

ডিপিডিসির আওতাধীন এলাকায় বিদ্যুৎ বিতরণ ব্যবস্থা সম্প্রসারণ ও শক্তিশালীকরণ প্রকল্পটিতে ১টি অত্যাধুনিক মেকানাইজড ওয়্যারহাউজ নির্মাণ করা হবে যার সাথে ওপেন হ্যাঙ্গার সংযুক্ত থাকবে। বাংলাদেশের বিদ্যুৎ খাতে এ ধরণের ওয়্যারহাউজ এটিই প্রথম। অপটিক্যাল ফাইবার-সহ ভূ-গর্ভস্থ কেব্ল নেটওয়ার্ক নির্মাণ করা হবে, যা নির্মিতব্য প্রতিটি উপকেন্দ্রের ডুয়েল সোর্স নিশ্চিত করার পাশাপাশি ডিপিডিসি এলাকার বিদ্যুৎ ব্যবস্থার নির্ভরযোগ্যতা বৃদ্ধি করবে। বিদ্যুৎ বিতরণ ব্যবস্থা আরো নির্ভরযোগ্য, আধুনিকায়ন এবং ধানমন্ডি ও হাতিরঝিল এলাকার সৌন্দর্য বৃদ্ধির লক্ষ্যে বিদ্যমান ওভারহেড বিতরণ লাইনকে আন্ডারগ্রাউন্ড বিতরণ নেটওয়ার্কে রূপান্তরিত করা হবে।

প্রকল্পের আওতায় আধুনিক সুযোগ সুবিধা সংবলিত উপকেন্দ্র, স্মার্ট গ্রিড, অনলাইন মনিটরিং সিস্টেম, অটোমেশন, অগ্নি নির্বাপণ ব্যবস্থা, ভিডিও মনিটরিং সিস্টেম এবং স্ক্যাডা সিস্টেম স্থাপন করা হবে। এছাড়াও এই প্রকল্পে নন-কনভেনশনাল ট্রান্সফরমার, আন্ডারগ্রাউন ডিস্ট্রিবিউশন নেটওয়ার্ক প্রবর্তন করা হবে।

অনুষ্ঠানে অন্যান্যের মাঝে ডিপিডিসির ব্যবস্থাপনা পরিচালক বিকাশ দেওয়ান, পরিচালনা পর্ষদের চেয়ারম্যান অতিরিক্ত সচিব মোহাম্মদ শফিকুল্লাহ ও ইঞ্জিনিয়ার্স এন্ড কনসালটেন্টস বাংলাদেশ লিমিটেড (ইসিবিএল) এর ব্যবস্থাপনা পরিচালক কাজী কামাল উদ্দিন বক্তব্য রাখেন।

#

আসলাম/মাহমুদ/রফিকুল/সেলিম/২০১৯/১৯১০ ঘণ্টা

তথ্যবিবরণী নম্বর : ৩৫৬২

**স্টেকহোল্ডারদের নিয়ে কর্মশালা অনুষ্ঠিত**

**দখল ও দূষণরোধ এবং নাব্যতা ফিরিয়ে আনার ওপর গুরুত্বারোপ**

ঢাকা, ৩ আশ্বিন (১৮ সেপ্টেম্বর) :

বুড়িগঙ্গা, তুরাগ, শীতলক্ষ্যা ও বালু নদীর উচ্ছেদকৃত তীরভূমিতে সীমানা পিলার স্থাপন, তীর রক্ষা, ওয়াকওয়ে ও জেটি-সহ আনুষঙ্গিক অবকাঠামো নির্মাণ (২য় পর্যায়) শীর্ষক প্রকল্পের সংশ্লিষ্ট স্টেকহোল্ডারদের নিয়ে এক কর্মশালা আজ রাজধানীর পূর্বাণী হোটেলে অনুষ্ঠিত হয়। অনুষ্ঠানে চারটি নদীর দখল ও দূষণরোধ এবং নাব্যতা ফিরিয়ে আনতে জনকল্যাণমূলক প্রকল্প নিয়ে কাজ করার ওপর গুরুত্বারোপ করা হয়।

নৌপরিবহন মন্ত্রণালয়ের সচিব মোঃ আবদুস সামাদের সভাপতিত্বে কর্মশালায় প্রধান অতিথি হিসেবে পরিকল্পনা মন্ত্রী এম এ মান্নান, বিশেষ অতিথি হিসেবে উপস্থিত ছিলেন নৌপরিবহন প্রতিমন্ত্রী খালিদ মাহ্মুদ চৌধুরী এবং প্রধানমন্ত্রীর মুখ্য সমন্বয়ক (এসডিজি) মোঃ আবুল কালাম আজাদ।

পরিকল্পনা মন্ত্রী বলেন, দেশের নদীকে রক্ষা করতে হবে। সরকার দেশের উন্নয়নে কাজ করছে। তিনি বলেন, বঙ্গবন্ধু স্বাধীনতাকে সুরক্ষিত করে গেছেন, প্রধানমন্ত্রী শেখ হাসিনার হাতে দেশের উন্নয়ন সুরক্ষিত হবে।

নৌপরিবহন প্রতিমন্ত্রী বলেন, নদীর অবৈধ দখল থেকে নদীকে বাঁচাতে হবে। এক্ষেত্রে কোনো ধরনের সমঝোতা করা হবে না। নৌপরিবহন মন্ত্রণালয় নদী উদ্ধারে কাজ করছে। কোনো কাজ যেন প্রশ্নবিদ্ধ না হয়, প্রচেষ্টা অব্যাহত রাখতে হবে। তিনি বলেন, নদীকে রক্ষার জন্য কমিউিনিটি পুলিশ গঠন করা হবে।

বাংলাদেশ অভ্যন্তরীণ নৌপরিবহন কর্তৃপক্ষ (বিআইডব্লিউটিএ) এর চেয়ারম্যান কমডোর এম মাহবুব-উল ইসলাম প্রকল্পটি সম্পর্কে ব্রিফ করেন। নৌপরিবহন মন্ত্রনালয়ের আওতাধীন বিআইডব্লিউটিএ প্রকল্পটি বাস্তবায়ন করছে।

উল্লেখ্য, সাড়ে আটশত কোটি টাকা ব্যয়সাপেক্ষে উক্ত প্রকল্পটি বাস্তবায়নে ২০১৮ সালের জুলাই মাসে কাজ শুরু হয়েছে। ২০২২ সালের জুনের মধ্যে প্রকল্পের কাজ শেষ হবে।

#

জাহাঙ্গীর/ফারহানা/রফিকুল/সেলিম/২০১৯/১৯০০ ঘণ্টা

তথ্যবিবরণী নম্বর : ৩৫৬১

**স্থানীয় সরকার মন্ত্রীর সাথে**

**ডিএনসিসি’র সংরক্ষিত মহিলা কাউন্সিলরদের সাক্ষাৎ**

ঢাকা, ৩ আশ্বিন (১৮ সেপ্টেম্বর) :

স্থানীয় সরকার মন্ত্রী মোঃ তাজুল ইসলাম বলেছেন, ঢাকা উত্তর সিটি কর্পোরেশন (ডিএনসিসি) এর সংরক্ষিত মহিলা কাউন্সিলররা যেহেতু সরাসরি নির্বাচিত, তারা এলাকার উন্নয়নে কীভাবে আরো ভূমিকা রাখতে পারে তা খুঁজে বের করতে হবে। নারীদেরকে ক্ষমতায়ন করতে ও তাদেরকে মর্যাদার জায়গায় নিতে নারী-পুরুষকে সমানভাবে কাজ করতে হবে।

আজ সচিবালয়ে ডিএনসিসি’র ৫ জন সংরক্ষিত মহিলা কাউন্সিলররা সাক্ষাৎ করতে আসলে মন্ত্রী এসব কথা বলেন।

সাক্ষাৎকালে মহিলা কাউন্সিলররা দায়িত্ব পালন করতে গিয়ে যেসব সমস্যার সম্মুখীন হচ্ছেন তা মন্ত্রীর নিকট তুলে ধরেন। তারা জানান, এলাকার বিভিন্ন উন্নয়নমূলক কাজে তাদেরকে তেমনভাবে সম্পৃক্ত করা হয় না। এ ব্যাপারে তারা মন্ত্রীর হস্তক্ষেপ কামনা করেন। মন্ত্রী মহিলা কাউন্সিলরদের বিভিন্ন সমস্যা সমাধানের আশ্বাস দেন।

এ সময় স্থানীয় সরকার বিভাগের যুগ্মসচিব সোহরাব হোসেন উপস্থিত ছিলেন।

#

হাসান/ফারহানা/সঞ্জীব/জয়নুল/২০১৯/১৮৫০ঘণ্টা

তথ্যবিবরণী নম্বর : ৩৫৬০

**যুক্তরাজ্যের ব্যবসায়ীরা বাংলাদেশের ডিজিটাল প্ল্যাটফর্মে বিনিয়োগে আগ্রহী**

**-- আইসিটি প্রতিমন্ত্রী**

ঢাকা, ৩ আশ্বিন (১৮ সেপ্টেম্বর) :

তথ্য ও যোগাযোগ প্রযুক্তি প্রতিমন্ত্রী জুনাইদ আহ্‌মেদ পলক বলেছেন, যুক্তরাজ্যের ব্যবসায়ীরা বাংলাদেশের শিক্ষা, স্বাস্থ্য ও সমাজ কল্যাণমূলক ডিজিটাল প্ল্যাটফর্মে বিনিয়োগের ব্যাপারে আগ্রহ প্রকাশ করেছে।

প্রতিমন্ত্রী আজ আইসিটি বিভাগের সম্মেলন কক্ষে যুক্তরাজ্য পার্লামেন্টের সদস্য, কনজারভেটিভ ফ্রেন্ডস অভ্ বাংলাদেশ (সিএফওবি) এবং অল পার্টি পার্লামেন্টারি গ্রুপের (এপিপিজি) সভাপতি অ্যান মেইন (Anne Main)-এর নেতৃত্বে ২৪ সদস্যের একটি প্রতিনিধিদলের সঙ্গে বৈঠকের পর সাংবাদিকদেরকে ব্রিফিংকালে এ কথা জানান।

মন্ত্রী বলেন, যুক্তরাজ্যের প্রতিনিধিদলের মধ্যে যারা ব্যবসায়ী রয়েছেন তারা তথ্যপ্রযুক্তি খাত বিশেষ করে সামাজিক প্রভাব রয়েছে এমন ডিজিটাল প্ল্যাটফর্মে কাজ করার ব্যাপারে আগ্রহ প্রকাশ করেছেন।

পলক বিদেশি বিনিয়োগকারীদের জন্য বর্তমান সরকার প্রদত্ত বিভিন্ন সুযোগ-সুবিধা এবং সরকারের বিগত দশ বছরে ডিজিটাল বাংলাদেশের অগ্রগতি প্রতিনিধিদলের কাছে তুলে ধরেন। তিনি বলেন, কালিয়াকৈর হাইটেক পার্কে কয়েকটি ব্রিটিশ কোম্পানি বিনিয়োগ করেছে এবং ভবিষ্যতে সিলেটে বঙ্গবন্ধু শেখ মুজিব হাইটেক পার্ক, গাজীপুরের কালিয়াকৈর বঙ্গবন্ধু হাইটেক সিটি-সহ যে ২৮টি হাইটেক/আইটি পার্ক নির্মিত হচ্ছে তাতে ব্রিটিশ বিনিয়োগ আরো বৃদ্ধি পাবে।

বৈঠকে ব্রিটিশ প্রতিনিধিদলের সদস্যদের মধ্যে উপস্থিত ছিলেন কনজারভেটিভ পার্টির ডেপুটি চেয়ারম্যান পল স্ক্যালি এমপি, এক্সিকিউটিভ সেক্রেটারি অভ্ ১৯২২ কমিটির বব ব্লাকম্যান এমপি-সহ প্রতিনিধিদলের অন্যান্য সদস্য। তথ্য ও যোগাযোগ প্রযুক্তি বিভাগের পক্ষে হাইটেক পার্ক কর্তৃপক্ষের ব্যবস্থাপনা পরিচালক হোসনে আরা বেগম, বাংলাদেশ কম্পিউটার কাউন্সিল (বিসিসি) এর নির্বাহী পরিচালক পার্থপ্রতিম দেব-সহ ঊর্ধ্বতন কর্মকর্তারা উপস্থিত ছিলেন। আইসিটি বিভাগের পরামর্শক সামি আহমেদ ডিজিটাল বাংলাদেশ এবং ১২টি প্রতিষ্ঠানের নির্বাহী প্রধানরা সমাজকল্যাণমূলক স্টার্টআপের ওপর পাওয়ার পয়েন্ট উপস্থাপনা করেন।

#

শহিদুল/মাহমুদ/রফিকুল/সেলিম/২০১৯/১৮৪০ ঘণ্টা

তথ্যবিবরণী নম্বর : ৩৫৫৯

**মেঘালয়ের গভর্নরের সাথে বাংলাদেশের তথ্যমন্ত্রীর সাক্ষাৎ**

**বন্ধুত্ব ও অর্থনৈতিক উন্নয়নের জন্য পর্যটন প্রসারে ঐকমত্য**

শিলং, ৩ আশ্বিন (১৮ সেপ্টেম্বর) :

বাংলাদেশের তথ্যমন্ত্রী ড. হাছান মাহ্মুদ ও মেঘালয়ের গভর্নর তথাগত রায় দু’দেশের মানুষের বন্ধুত্ব ও অর্থনৈতিক উন্নয়নকে এগিয়ে নিতে পর্যটন শিল্পের বিকাশে জোর দিয়েছেন।

কলকাতা-আগরতলা-শিলং সফরের শেষ দিন আজ সকালে তথ্যমন্ত্রী মেঘালয় রাজ্যের রাজধানী শিলংয়ে রাজ্য গভর্নরের আমন্ত্রণে তাঁর সাথে প্রাতরাশ বৈঠকে মিলিত হন। মন্ত্রীর সহধর্মিণী নূরান ফাতেমা ও গভর্নরের সহধর্মিণী অনুরাধা রায় এ সময় উপস্থিত ছিলেন।

গভর্নর বলেন, ‘পাহাড় ঘেরা মেঘালয় বাংলাদেশিদের জন্য আকর্ষণীয় পর্যটন অঞ্চল। আবার যোগাযোগ সুবিধা ভালো হলে এখানকার মানুষও সিলেট সীমান্ত দিয়ে বাংলাদেশের বিভিন্ন অংশে বেড়াতে যেতে আগ্রহী’। তথ্যমন্ত্রী তাঁর সাথে একমত পোষণ করেন ও পর্যটন বিকাশের জন্য বাংলাদেশ সরকারের আন্তরিকতার কথা জানান। তথ্যমন্ত্রী এ সময় আগামী বছরের মার্চে বঙ্গবন্ধুর জন্মশতবর্ষ উদ্যাপনের রাষ্ট্রীয় অনুষ্ঠানে অংশ নিতে তাঁকে বাংলাদেশে আমন্ত্রণ জানান। ঘণ্টাব্যাপী এ বৈঠকে ড. হাছান মুক্তিযুদ্ধের সময় আন্তরিক সহযোগিতার জন্য গভর্নরকে মেঘালয়ের প্রতি বাংলাদেশের ধন্যবাদ জানান।

তথাগত রায় তথ্যমন্ত্রী ড. হাছান মাহ্মুদকে তার নিজের লেখা ‘যে দেশ আমাদের ছিল’ গ্রন্থটি উপহার দেন। তথ্যমন্ত্রীও তাঁকে নৌকা স্মারক, ঐতিহ্যবাহী নকশী কাঁথা ও জামদানি উপহার দেন।

এর আগে গতকাল মঙ্গলবার সন্ধ্যায় শিলংয়ের এশিয়ান কনফ্লুয়েন্স সেন্টারে বাংলাদেশ সহকারী হাইকমিশন, গৌহাটি আয়োজিত আলোচনা সভায় মানবিক, সামাজিক ও অর্থনৈতিক ক্ষেত্রে বাংলাদেশের অগ্রগতি তুলে ধরে বক্তৃতা করেন তথ্যমন্ত্রী। বিশেষ অতিথি হিসেবে বক্তৃতা করেন মেঘালয় রাজ্যসভার স্পিকার মেতবাহ লিংডহ (গবঃনধঃ খুহমফড়য)। এ সময় ‘আমাদের বঙ্গবন্ধু’ প্রামাণ্যচিত্র প্রদর্শিত হয়।

তথ্যমন্ত্রীর সাথে গৌহাটিতে বাংলাদেশ সহকারী হাইকমিশনার এস এম তানভীর মনসুর-সহ মন্ত্রণালয়ের কর্মকর্তারা উপস্থিত ছিলেন। সফর শেষে আজ রাতে তথ্যমন্ত্রীর দেশে ফেরার কথা।

#

আকরাম/মাহমুদ/ফারহানা/সঞ্জীব/জয়নুল/২০১৯/১৮২০ঘণ্টা

তথ্যবিবরণী নম্বর : ৩৫৫৮

আন্তর্জাতিক মাতৃভাষা ইনস্টিটিউট (সংশোধন) বিল, ২০১৯ এ রাষ্ট্রপতির অনুমোদন

ঢাকা, ৩ আশ্বিন (১৮ সেপ্টেম্বর) :

রাষ্ট্রপতি মোঃ আবদুল হামিদ আজ একাদশ জাতীয় সংসদের ৪র্থ অধিবেশনে জাতীয় সংসদ গৃহীত আন্তর্জাতিক মাতৃভাষা ইনস্টিটিউট (সংশোধন) বিল, ২০১৯ এ সম্মতি জ্ঞাপন করেছেন।

#

জাতীয় সংসদ/মাহমুদ/সঞ্জীব/জয়নুল/২০১৯/১৭৪০ঘণ্টা

তথ্যবিবরণী নম্বর : ৩৫৫৭

**পর্যায়ক্রমে সকল শিক্ষা ব্যাবস্থাকে জাতীয়করণ করা হবে**

**- শিক্ষা উপমন্ত্রী**

ঢাকা, ৩ আশ্বিন (১৮ সেপ্টেম্বর) :

শিক্ষা উপমন্ত্রী মহিবুল হাসান চৌধুরী বলেছেন, এক সময় সরকার শিক্ষার প্রসারের ওপর গুরুত্ব দিয়েছে এবং সফল হয়েছে। এখন শিক্ষার গুনগত মান এবং অবকাঠামো উন্নয়নে জোর দেওয়া হচ্ছে। এরপর সরকার পর্যায়ক্রমে মাদ্রাসা শিক্ষাসহ সকল শিক্ষা ব্যবস্থাকে জাতীয়করণ করবে।

তিনি আজ সকালে রাজধানীর বসিলায় ইসলামি আরবি বিশ্ববিদ্যালয়ের আয়োজনে ‘মাদ্রাসায় উচ্চ শিক্ষা ব্যবস্থার উন্নয়ন’ শীর্ষক আলোচনা সভায় প্রধান অতিথির বক্তৃতায় এ কথা বলেন। ইসলামি আরবি বিশ্ববিদ্যালয়ের ভাইস চ্যান্সেলর প্রফেসর ড. মুহাম্মাদ আহসান উল্লাহ এর সভাপতিত্বে আলোচনা সভায় আরো বক্তব্য রাখেন মাদ্রাসা শিক্ষা অধিদপ্তরের মহাপরিচালক সফিউদ্দিন আহমদ।

উপমন্ত্রী বলেন, বর্তমানে সমাজে নৈতিকতার অভাব আমাদের জন্য সবচেয়ে বড় চ্যালেঞ্জ। তিনি বলেন, যারা ধর্মীয় শিক্ষায় শিক্ষিত, পেশাগত জীবনে তারা নৈতিক ব্যক্তিত্বের অধিকারী হবেন, দেশ ও সমাজ তাই আশা করে। এসময় ধর্মীয় শিক্ষায় শিক্ষিত আলেম সমাজকে সর্বোচ্চ নৈতিক হওয়ার আহ্বান জানান উপমন্ত্রী। তিনি আরো বলেন, শারীরিক শাস্তি এক ধরনের ফৌজদারি অপরাধ। শৃঙ্খলা বিধান করার নাম করে কোন শিক্ষা প্রতিষ্ঠানে শারীরিক শাস্তি দেওয়া উচিত নয়।

সভায় জানানো হয় মাদ্রাসা থেকে পাশ করে কেউ যেন বেকার না থাকে সেই ব্যবস্থা গ্রহণ করছে সরকার। সরকার ১৮০০ মাদ্রাসায় ৪ তলা ভবন নির্মাণ করেছে এবং ৬৫৩ মাদ্রাসায় মাল্টিমিডিয়ার ক্লাসরুম চালু করেছে। ভবিষ্যতে মাদ্রাসায়ও স্কুলের মত উপবৃত্তি এবং স্কুল ফিডিং এর ব্যবস্থা করা হবে বলে সভায় জানানো হয়।

#

খায়ের/অনসূয়া/পরীক্ষিৎ/আসমা/২০১৯/১৬২০ ঘণ্টা

তথ্যবিবরণী নম্বর : ৩৫৫৬

প্রাথমিক ও গণশিক্ষা মন্ত্রণালয় সম্পর্কিত স্থায়ী কমিটির চতুর্থ বৈঠক অনুষ্ঠিত

ঢাকা, ৩ আশ্বিন (১৮ সেপ্টেম্বর):

একাদশ জাতীয় সংসদের প্রাথমিক ও গণশিক্ষা মন্ত্রণালয় সম্পর্কিত স্থায়ী কমিটির চতুর্থ বৈঠক আজ কমিটির সভাপতি মোস্তাফিজুর রহমান-এর সভাপতিত্বে বাংলাদেশ জাতীয় সংসদ সচিবালয়ের কেবিনেট কক্ষে অনুষ্ঠিত হয়। বৈঠকে প্রাথমিক ও গণশিক্ষা মন্ত্রণালয় সম্পর্কিত স্থায়ী কমিটির সদস্য মোঃ জাকির হোসেন, ইসমাত আরা সাদেক, আলী আজম, মোঃ জোয়াহেরুল ইসলাম, ফেরদৌসী ইসলাম ও মোঃ মোশারফ হোসেন অংশগ্রহণ করেন।

          বৈঠকে দেশের ৬৪ জেলায় চলমান মৌলিক সাক্ষরতা প্রকল্পের আওতাধীন প্রায় ৪৪ লাখ নারী-পুরুষের ডাটাবেজ তৈরির কার্যক্রম ত্বরান্বিত করার বিষয়ে আলোচনা হয়। প্রথম পর্যায়ে ১৩৪টি উপজেলার ২৩ লক্ষ ৫৯ হাজার ৪৪১ জন নারী-পুরুষের ডাটাবেজ প্রস্তুত করা হয়েছে এবং দ্বিতীয় পর্যায়ে ১১৬টি উপজেলার মধ্যে ১১৪ টি উপজেলায় বেইজলাইন সার্ভের কার্যক্রম চলমান আছে বলে সভায় জানানো হয়।

প্রধানমন্ত্রী কর্তৃক ঘোষিত জাতীয়করণকৃত বিদ্যালয়ের শিক্ষকগণের অনুকূলে আত্মীকরণের অফিস আদেশ জারি করার বিষয়ে বৈঠকে মন্ত্রণালয়ের পক্ষ থেকে জানানো হয় তৃতীয় ধাপে অধিগ্রহণকৃত ২৯১টি বিদ্যালয়ের শিক্ষক আত্মীকরণ সংক্রান্ত টাস্কফোর্স কমিটির সভা অনুষ্ঠিত হয়েছে এবং শীঘ্রই শিক্ষকগণের নামে আত্মীকরণের অফিস আদেশ জারি হবে ।

মানসম্মত শিক্ষা নিশ্চিতকরণ ও ডিজিটাল বাংলাদেশ বিনির্মাণের লক্ষ্যে দ্রুতগতিতে কার্যকরভাবে প্রাথমিক বিদ্যালয় পরিদর্শনের জন্য প্রবর্তিত ই-মনিটরিং সিস্টেমের কার্যক্রম সম্পর্কে বৈঠকে আলোচনা হয়।

এছাড়া বৈঠকে রিচিং আউট অব স্কুল চিলড্রেন (রস্ক) কার্যক্রম, জাতীয় প্রাথমিক শিক্ষা একাডেমী (নেপ)-এর কার্যক্রম, প্রাথমিক শিক্ষা সমাপনী পরীক্ষা ও সিএনএড পরীক্ষার প্রশ্নপত্র প্রণয়ন, দুর্বল শিক্ষার্থীদের শিক্ষা গ্রেড উন্নয়নের ক্ষেত্রে গৃহীত কর্মসূচিসমূহের অগ্রগতি বিষয়ে বিস্তারিত আলোচনা অনুষ্ঠিত হয়।

  বৈঠকে প্রাথমিক ও গণশিক্ষা মন্ত্রণালয়ের সচিব, মন্ত্রণালয় ও অধিদপ্তরের ঊর্ধ্বতন কর্মকর্তাগণ এবং বাংলাদেশ জাতীয় সংসদ সচিবালয়ের সংশ্লিষ্ট কর্মকর্তাগণ উপস্থিত ছিলেন।

#

মোকাম্মেল/অনসূয়া/পরীক্ষিৎ/কুতুব/২০১৯/১৬০৫ ঘণ্টা

তথ্যবিবরণী নম্বর : ৩৫৫৫

**জাপানের তথ্যপ্রযুক্তি খাতে বাংলাদেশের দক্ষ জনশক্তির চাহিদা বাড়ছে**

**- রাষ্ট্রদূত**

টোকিও, ১৮ সেপ্টেম্বর :

জাপানের ফুজিতসু রিসার্চ ইন্সটিটিউট বাংলাদেশের ৫০ জন তথ্যপ্রযুক্তি প্রকৌশলীকে তিন মাসের প্রশিক্ষণ প্রদান করবে। জাপানের রাজধানী টোকিও বাংলাদেশ দূতাবাস এ উপলক্ষে বঙ্গবন্ধু মিলনায়তনে আগত প্রশিক্ষণার্থীদের জন্য ওরিয়েন্টেশন কর্মশালার আয়োজন করে।

জাপানে নিযুক্ত বাংলাদেশের রাষ্ট্রদূত রাবাব ফাতিমা বলেছেন, জাপানের তথ্যপ্রযুক্তি খাতে বাংলাদেশের দক্ষ জনশক্তির চাহিদা দিন দিন বাড়ছে। সরকার দেশের তথ্যপ্রযুক্তি খাতের উন্নয়নে যে কর্মসূচিগুলো বাস্তবায়ন করছে তাই ফলশ্রুতিতে তরুণ উদ্যোক্তা এই খাতে এগিয়ে আসতে উৎসাহিত হচ্ছে। জাপানে প্রশিক্ষণের সুযোগ পেলে বাংলাদেশের তরুণ প্রকৌশলীদের দক্ষতা আরো উচ্চতর পর্যায়ে যাবে।

এ বছরের জানুয়ারিতে টোকিওস্থ বাংলাদেশ দূতাবাস ও ফুজিতসু রিসার্চ ইন্সটিটিউট যৌথভাবে জাপানে বাংলাদেশের তথ্যপ্রযুক্তি খাতের সম্ভাবনা নিয়ে ফুজিতসু রিসার্চ ইন্সটিটিউটে একটি সেমিনার আয়োজন করে যেখানে জাপানের বিভিন্ন ব্যবসা প্রতিষ্ঠানের শতাধিক প্রতিনিধি যোগদান করেন। সেমিনারে বাংলাদেশের সামগ্রিক উন্নয়ন ও তথ্যপ্রযুক্তি খাতের সম্ভাবনা তুলে ধরা হয়। তারই ধারাবাহিকতায় এবছর জুন মাসে ঢাকায় বাংলাদেশ হাই-টেক পার্ক কর্তৃপক্ষ এবং ফুজিতসু রিসার্চ ইন্সটিটিউটের মধ্যে একটি সমঝোতা স্মারক স্বাক্ষর হয় এবং এর প্রেক্ষিতে বাংলাদেশের তথ্যপ্রযুক্তি প্রকৌশলীরা জাপানে প্রশিক্ষণে যোগদান করছেন।

ফুজিতসু রিসার্চ ইন্সটিটিউটের প্রেসিডেন্ট হিদেকি কিওয়াকিসহ বাংলাদেশের আইসিটি বিভাগের ঊর্ধ্বতন কর্মকর্তাবৃন্দ, প্রশিক্ষণার্থীগণ এবং দূতাবাসের কর্মকর্তাবৃন্দ অনুষ্ঠানে উপস্থিত ছিলেন।

#

জামান/অনসূয়া/পরীক্ষিৎ/জসীম/আসমা/২০১৯/১৫২০ ঘণ্টা

তথ্যবিবরণী নম্বর : ৩৫৫৪

**জনগণের কল্যাণ নিশ্চিতে সংসদ সদস্যদের জোরালো ভূমিকা রাখার আহ্বান স্পিকারের**

ঢাকা, ৩ আশ্বিন (১৮ সেপ্টেম্বর) :

স্পিকার ড. শিরীন শারমিন চৌধুরী বলেছেন, জনসংখ্যা ও উন্নয়ন পরস্পর সম্পর্কযুক্ত। জনগণের কল্যাণ নিশ্চিত হলে উন্নয়ন ফলপ্রসূ হয় উল্লেখ করে তিনি জনগণের অধিক কল্যাণ নিশ্চিত করতে সংসদ সদস্যদের জোরালো ভূমিকা রাখার আহ্বান জানান।

জাতীয় সংসদ ভবনের শপথ কক্ষে আজ বাংলদেশ সংসদ সচিবালয় ও জাতিসংঘ জনসংখ্যা   
তহবিল (ইউএনএফপিএ) আয়োজিত কনসাল্টেশন মিটিং অন দ্য নাইরোবি সামিট অন আইসিপিডি ২৫ অ্যাক্সেলারেটিং দ্য প্রোমিজ শীর্ষক অনুষ্ঠানে প্রধান অতিথির বক্তব্যে স্পিকার এসব কথা বলেন।

শিরীন শারমিন বলেন, প্রধানমন্ত্রী শেখ হাসিনার নেতৃত্বে বাংলাদেশ দ্রুত এগিয়ে যাচ্ছে। ২০৩০ সালের মধ্যে এসডিজি লক্ষ্য অর্জনে সরকার প্রতিশ্রুতিবদ্ধ। তিনি বলেন, জনসংখ্যার উন্নয়ন নারী উন্নয়ন থেকে পৃথক কোনো বিষয় নয়। এ সময় তিনি নারীদেরকে উন্নয়নের দূত বলে উল্লেখ করে নারী উন্নয়নে বিশেষ গুরুত্ব দেওয়ার জন্য সংসদ সদস্যদের প্রতি আহ্বান জানান।

অনুষ্ঠানে বিশেষ অতিথি হিসেবে উপস্থিত ছিলেন চিফ হুইপ নূর-ই-আলম চৌধুরী, সংসদ সচিবালয়ের সিনিয়র সচিব ড. জাফর আহমেদ খান ও ইউএনএফপিএ এর এশিয়া প্যাসেফিক অঞ্চলের পরিচালক বোর্জেন অ্যান্ডারসন (Borjen Andersson)।

স্পিকার বলেন, মিশরে ২৫ বছর পূর্বে ১৭৯ দেশের সম্মতিতে ইন্টারন্যাশনাল কনফারেন্স অন পপুলেশন এন্ড ডেভলপেমন্ট (আইসিপিডি) প্রোগ্রাম অন অ্যাকশন গ্রহণ করা হয়। আগামী নভেম্বরে নাইরোবিতে আইসিপিডি'র ২৫ বছর পূর্তি অনুষ্ঠিত হবে। এসডিজি এবং আইসিপিডি’র লক্ষ্যসমূহ এক ও অভিন্ন – মানব কল্যাণই যার মূল লক্ষ্য উল্লেখ করে তিনি এলক্ষ্য অর্জনে সকলকে এক সাথে কাজ করার আহ্বান জানান।

হুইপ ইকবালুর রহিম, হুইপ মাহবুব আরা বেগম গিনি, পরিকল্পনা মন্ত্রণালয় সম্পর্কিত সংসদীয় স্থায়ী কমিটির সভাপতি আবুল কালাম আজাদ, সরকারি প্রতিষ্ঠান সম্পর্কিত সংসদীয় কমিটির সভাপতি আ স ম ফিরোজ, অনুমিত হিসাব সম্পর্কিত কমিটির সভাপতি উপাধ্যক্ষ ড. আব্দুস শহীদ অনুষ্ঠানে উপস্থিত ছিলেন। অনুষ্ঠানে ৪৫ জন সংসদ সদস্য অংশ নেন।

#

তারিক/অনসূয়া/পরীক্ষিৎ/জসীম/আসমা/২০১৯/১৫২০ ঘণ্টা

তথ্যবিবরণী নম্বর : ৩৫৫৩

**ডেঙ্গু পরিস্থিতি**

ঢাকা, ৩ আশ্বিন (১৮ সেপ্টেম্বর) :

স্বাস্থ্য অধিদপ্তরের হেলথ ইমার্জেন্সি অপারেশন সেন্টার ও কন্ট্রোল রুমের তথ্য অনুযায়ী গত ২৪ ঘণ্টায় সারা দেশে নতুন ৫৩৬ জন ডেঙ্গু রোগী হাসপাতালে ভর্তি হয়েছেন। এর মধ্যে ঢাকায় ১৭৫ জন। সেপ্টেম্বর মাসের শুরু থেকেই হাসপাতালগুলোতে নতুন ডেঙ্গুরোগী ভর্তির সংখ্যা লক্ষ্যণীয়ভাবে কমে এসেছে। গত   
২৪ ঘণ্টায় নতুন আক্রান্ত ডেঙ্গু রোগীর সংখ্যা আগের দিনের তুলনায় প্রায় ১৩ শতাংশ কমেছে।

প্রতিবেদনের তথ্য অনুযায়ী গত জানুয়ারি থেকে আজ পর্যন্ত ডেঙ্গু রোগের চিকিৎসা শেষে হাসপাতাল থেকে ছাড়পত্র নিয়ে চলে গেছেন গেছেন ৮০ হাজার ৪২৭ জন। যা হাসাপাতালে ভর্তিকৃত ডেঙ্গু রোগীর সংখ্যার প্রায় ৯৭ শতাংশ। বর্তমানে সারা দেশের হাসপাতালগুলোতে ডেঙ্গুরোগে আক্রান্ত ভর্তিকৃত রোগী আছেন   
২ হাজার ৩৬০ জন। এ যাবত ৬৮ জনের মৃত্যু ডেঙ্গুজনিত বলে নিশ্চিত করা হয়েছে।

#

স্বাস্থ্য অধিদপ্তর/অনসূয়া/জসীম/আসমা/২০১৯/১৩০০ ঘণ্টা

তথ্যবিবরণী নম্বর : ৩৫৫২

**পরিকল্পনা মন্ত্রণালয় সম্পর্কিত স্থায়ী কমিটির বৈঠক অনুষ্ঠিত**

ঢাকা, ৩ আশ্বিন (১৮ সেপ্টেম্বর) :

পরিকল্পনা মন্ত্রণালয় সম্পর্কিত স্থায়ী কমিটির ৪র্থ বৈঠক কমিটির সভাপতি আবুল কালাম আজাদ এর সভাপতিত্বে সংসদ ভবনে অনুষ্ঠিত হয়।

2018-2019 অর্থবছরে বিভিন্ন মন্ত্রণালয়ের অধীনে গৃহীত প্রকল্পসমূহের বাস্তবায়ন ও অগ্রগতি সম্পর্কে বিস্তারিত আলোচনা করা হয় বৈঠকে। তাছাড়া পরিসংখ্যান ও তথ্য ব্যবস্থাপনা বিভাগ/বাংলাদেশ পরিসংখ্যান ব্যুরো কর্তৃক গৃহীত 16টি প্রকল্পের (2017-2018 অর্থবছরে চলমান প্রকল্প 13টি এবং নতুন প্রকল্প 3টি) মধ্যে ডিসেম্বর 2018 তে 3টি প্রকল্প এবং জুন 2019 এ 3টি প্রকল্প সমাপ্ত হয়েছে বলে বৈঠকে উল্লেখ করা হয়।

বিভাগওয়ারী প্রকল্পসমূহের বাস্তবায়ন ও অগ্রগতি সম্পর্কে বৈঠকে আলোচনা করা হয়। পরিসংখ্যান ও তথ্য ব্যবস্থাপনা বিভাগের আওতাধীন বাংলাদেশ পরিসংখ্যান ব্যুরো কর্তৃক 2019-20 অর্থবছরে 11টি প্রকল্প চলমান রয়েছে বলে বৈঠকে জানানো হয়। গত 1 সেপ্টেম্বর 2019 থেকে পরিবেশ, জলবায়ু পরিবর্তন ও দুর্যোগ পরিসংখ্যান শক্তিশালীকরণ (ইসিডিএস) প্রকল্প এর কার্যক্রম শুরু হয়েছে বলেও বৈঠকে উল্লেখ   
করা হয়।

পাইলট প্রকল্পের আওতায় অগ্রাধিকার ভিত্তিতে গৃহীত পাঁচটি প্রকল্পের কাজ দ্রুত বাস্তবায়নের লক্ষ্যে যথাযথ উদ্যোগ গ্রহণের সুপারিশ করা হয় বৈঠকে।

কমিটির সদস্য পরিকল্পনা মন্ত্রী এম এ মান্নান, মেজর (অবঃ) রফিকুল ইসলাম, বীর উত্তম, হাফিজ আহমদ মজুমদার, বীরেন শিকদার, রওশন আরা মান্নান, মনজুর হোসেন, আদিবা আনজুম মিতা, পরিকল্পনা কমিশনের সিনিয়র সচিব, পরিকল্পনা বিভাগের সচিব, পরিসংখ্যান ও তথ্য ব্যবস্থাপনা বিভাগের সচিবসহ মন্ত্রণালয় ও জাতীয় সংসদ সচিবালয়ের সংশ্লিষ্ট কর্মকর্তাবৃন্দ বৈঠকে উপস্থিত ছিলেন।

#

সামিয়া/অনসূয়া/জসীম/আসমা/২০১৯/১২১৫ ঘণ্টা